Lene Espersen (KF), 1997-11-14:
Jeg synes, det er meget positivt allerede nu, når jeg lytter til debatten, at høre både fødevareministeren og Socialdemokratiet være så positive over for det initiativ, som Venstre og Det Konservative Folkeparti er kommet med.
For det har naturligvis afgørende betydning for Det Konservative Folkeparti at finde frem til et bredt flertal i Folketinget bag disse ting, og det ville være synd, hvis vi på fødevareområdet, der har så vital betydning ikke kun for de danske borgere, men også for den danske produktion af fødevarer, skulle være nødt til at lave snævre forlig til den ene eller den anden side i stedet for at have et bredt flertal bag forslaget.
Så jeg takker meget for ministerens tilkendegivelse på det helt overordnede plan.
Her tænker jeg ikke mindst på eksporten til Japan, for de japanske forbrugere er jo overordentlig kritiske med, hvilke fødevarer de vil købe, og lægger meget stor vægt på, at bakterieforekomster og den slags er på et absolut minimum, og det er jo på mange måder det allerbedste kvalitetsstempel, man kan give dansk produktion.
Jeg synes da også, det er værd at fremhæve en enkelt statistik, og det er vedrørende svineproduktionen.
Her sidder Danmark rent faktisk på 20 pct. af verdenshandelen, hvis man renser alle interne markeder og alle EU-markeder fra.
Det er en meget høj andel, og det vidner om, at vi i Danmark allerede er langt. Men Venstre og De Konservative er altså gået sammen om dette forslag, fordi vi er blevet enige om, at man på nogle områder kan gøre endnu mere for at fremme en høj kvalitet og for at sikre sunde levnedsmidler.
For det er jo ikke sådan, at Venstre og De Konservative her begynder at slække på den linje, vi hidtil har fulgt, og siger, at vi ikke vil følge EU-initiativer.
Naturligvis vil vi det, men derfor gør det jo ikke noget, at Danmark presser på i EU-sammenhænge, og det er såmænd det, der er realiteterne i det første punkt, om man så må sige.
Også med hensyn til de antibiotiske vækstfremmere
støtter vi fuldt ud den linje, som regeringen hidtil har fulgt, nemlig at måden at få dem udfaset på er ved at få det gennemført på EU-plan.
Og det er at stikke blår i øjnene på danske forbrugere, hvis man påstår, at et nationalt forbud vil fjerne antibiotiske vækstfremmere fra de danske kølediske, for det vil det ikke, så længe vi bevarer vores medlemskab af EU.
Derfor er det eneste fornuftige, man kan gøre, at arbejde for, at succeshistorien med Avoparcin kan gentages, og således sikre sig, at der bliver indført et generelt EU-forbud, og derfor er Det Konservative Folkeparti heller ikke varm på tanken om at pålægge afgifter her, for vi mener ganske enkelt ikke, at det er et rigtigt middel eller redskab i kampen for at få afviklet de antibiotiske vækstfremmere.
Det kan godt være, at finansministeren har nogle bagtanker om at indføre en afgift, men jeg tror ikke, det er noget, der vil fremme folkesundheden i særlig vidt omfang.
Jeg synes også, det er værd at knytte et par kommentarer til punktet om mærkning og samtidig forsøge at lave en link til punktet om functional foods, for jeg hørte jo den socialdemokratiske ordfører gøre sig til talsmand for, at der er en form for selvmodsigelse i, at man på den ene side gerne vil have mærkning og klar forbrugerinformation og på den anden side er tilhænger af brugen af funktionelle fødevarer.
Men jeg ser netop en sammenhæng, for i modsætning til Socialdemokratiet mener Det Konservative Folkeparti, at forbrugerne er kloge og dygtige nok til at kunne forstå en mærkning med indholdsfortegnelse på fødevarerne.
Hvis der f.eks. står på en juice, at den er tilsat kalk, så har Det Konservative Folkeparti ikke den opfattelse, som den socialdemokratiske ordfører gav udtryk for: at den naturlige konklusion for forbrugerne må være, at hvis de drikker den juice, behøver de ikke at drikke mælk. Det er jo ikke det, det drejer sig om; det drejer sig jo om, at de forbrugere, som i særligt omfang interesserer sig for sunde levnedsmidler, og som derfor gerne vil have, at levenedsmidlerne er tilsat ekstra sunde ting, også har mulighed for at blive gjort opmærksomme på det, og derfor forstår jeg ikke, at man udviser den form for formynderi over for forbrugerne, som den socialdemokratiske ordfører gav udtryk for.
Jeg vil gerne medgive, at hele området funktionelle fødevarer er meget stort og uoverskueligt, og at vi fra dansk side skal gøre vores yderste for at få fastsat nogle klare grænser, men så længe debatten ikke engang kan starte herhjemme, er det jo meget svært for Danmark at lægge sig forrest med hensyn til at få fastsat de klare grænser i EU-sammenhæng.
Og dér, hvor Det Konservative Folkeparti eksempelvis mener at der må være en klar grænse, er, når det drejer sig om medicin eller lignende.
Det må f.eks. ikke være muligt at købe kakaomælk med hovedpinetabletter i eller øl med p-piller i - og man kunne komme i tanker om mange andre morsomme kombinationer.
Men det er altså ikke det, vi mener, når vi taler om functional foods, og vi synes, det er udmærket, at Europa-Kommissionen i sin grønbog på det her område allerede er kommet med et udspil om, at det er noget, man vil tage fat på i EU-regi. Så også her mener jeg, at De Konservative og Venstre er meget forudseende, når vi fremhæver det.
Til sidst vil jeg godt lige komme ind på levnedsmiddelkontrollens arbejde, for vi har jo desværre set, at der har været problemer med, at der har været en forskellig praksis, og bl.a. har Levnedsmiddelkontrollen i København jo fulgt en helt uhensigtsmæssig praksis.
Men jeg forstår på ministeren, at der vil komme en ensartet fortolkning af kontrolpraksis, og det synes jeg lyder meget positivt, og det afventer jeg så.